Cibus promptus Civitatum Foederatarum: Alae pullinae Buffalonenses (*Buffalo wings*) apud *Anchor Bar* aeroportus Buffalonensis cum apio hortensi, embammate Roquefortensi, cervesia propositae
**Alae pullinae Buffalonenses**, Anglice *Buffalo wings*, Buffalo in urbe anno 1964 primum inventae, sunt ferculum quod in cibum promptum saepissime in Civitatibus Foederatis et Canada proponitur.

*Anchor Bar*, media urbe Buffalone stans, se originem alarum Buffalonensium proclamat
Alas Buffalonenses anno 1964 apud tabernam *Anchor Bar* media urbe frequentatam a coqua Teressa Bellissimo inventas esse, aut a marito Franco aut a filio Dominico suasa, fere omnes confitentur, etiamsi fontes scripti huius rei carent, etiamsi Ioannes Young, caupo alibi in eadem urbe versatus, se iam paulo antea alas pullinas iure pungenti intulisse dixisset. Ferculum a principio minime dispendiosum erat, ala pullina eo usque a ganeonibus Americanis spreta, a coquis ibi ad iusculum pullinum conficiendum adhibita. Popinae urbis Buffalonis regionisque circumiacentis citius, alibi in Civitatibus Foederatis lentius alas Buffalonenses inferre incipiebant, sed catenae popinarum nationales ab anno 1975 proponere susceperunt, videlicet *Wings N'Curls* eo anno, *Hooters* anno 1984, *Domino's* 1994, *Buffalo Wild Wings* et *Pizza Hut* ab anno 1995. Municipium Buffalonense diem 29 Iulii 1977 "diem alarum pullinarum" proclamavit inventoremque Francum Bellisimo (Teressa oblita) celebravit. Apud *Anchor Bar* etiam hodie alae pullinae crebrissime urbanis peregrinisque inferuntur iusque ad temperationem alarum coctarum lagenis immissum venditatur, nomine *Original Anchor Bar buffalo wing sauce*. Quod ius omnium talium optimum esse aestimatur.

Alae pullinae Buffalonenses apud *Anchor Bar* media urbe Buffalone cum apio hortensi et embammate Roquefortensi inlatae
Alae pullinae in tres partes articulantur: pars minima cuiusque alae deiicitur. Alae ita articulatae, farina sale pipere pulvere capsici involutae, oleo calido immersae, friguntur. Ius e butyro fuso, liquamine capsicorum, liquamine lycopersicorum, pulvere capsici, pulvere cayennae commixtis paratur. Alae coctae, oleo exemptae, hoc iure induuntur et inferuntur cum apio hortensi cui embamma Roquefortense apponi solet. Ad paropsidem saepe bacula carotarum adduntur, nonnumquam embamma bubulcarium(en) loco Roquefortensis apponitur.

Notae
-----

1. ↑  Haec appellatio a Vicipaediano e lingua indigena in sermonem Latinum conversa est. Extra Vicipaediam huius locutionis testificatio vix inveniri potest.
2. ↑  Iam Malaice *Kepak ayam Buffalo*, Francogallice *Ailes de poulet à la mode de Buffalo*
3. ↑  Trillin (1980)
4. ↑  Brownell (2014)
5. ↑  Harmon (n.d.)
6. ↑  Zimmer (2018)
7. ↑  Gary Allen, "The History of Roquefort French Dressing" apud *The Rambling Epicure*
8. ↑  Allrecipes

Bibliographia
-------------

* Claire Brownell, "Why the once worthless chicken wing is now worth billions" in *Financial Post* (16 Augusti 2014)
* Craig Claiborne, Pierre Franey, "Winging it in Buffalo" in *New York Times* (30 Augusti 1981)
* Calvin Trillin, "An attempt to compile a short history of the Buffalo chicken wing" in *New Yorker* (25 Augusti 1980) pp. 82-87

Nexus externi
-------------

* John E. Harmon, "On the Wings of a Buffalo or "Mother Teressa's Wings"" apud *Atlas of Popular Culture in the Northeastern United States*
* Erin Zimmer, "Buffalo Wing Sauce: Taste Test" (10 Augusti 2018) apud *Serious Eats*
* "Restaurant-Style Buffalo Chicken Wings" apud *Allrecipes*